Forslag til RÅDETS BESLUTNING om bemyndigelse af Spanien til at anvende en foranstaltning, der fraviger artikel 21 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1. I marts 2001 vedtog Rådet beslutning 2001/243/EF om ændring af artikel 1 i beslutning 1999/81/EF med henblik på at forlænge foranstaltningens gyldighed til den 31. december 2003. Beslutning 1999/81/EF bemyndiger Spanien til indtil denne dato at anvende en foranstaltning, der fraviger artikel 2 og 28a, stk. 1, i Rådets sjette direktiv (77/388/EF) af 17. maj 1977 (om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1]) med henblik på at afgiftsfritage levering og erhvervelse i Fællesskabet af visse former for affaldsmaterialer, hvis den pågældende afgiftspligtiges avance ved salg af sådanne produkter ikke overstiger et vist beløb. Afgiftspligtige, som i princippet var omfattet af undtagelsesbestemmelsen, kunne imidlertid af myndighederne bemyndiges til ikke at skulle anvende disse særordninger.

[1] EFT L 145 af 13.6.1977, s. 1. Direktivet er senest ændret ved direktiv 2003/92/EF (EUT L 260 af 11.10.2003, s. 8).

2. I de seneste år er Kommissionen gentagne gange blevet kontaktet både af erhvervsdrivende i denne sektor og af de spanske myndigheder angående det vedvarende bedrageri, der finder sted i sektoren. Både de erhvervsdrivende og de spanske myndigheder er overbevist om, at kun en løsning, der sikrer ensartet behandling af alle erhvervsdrivende inden for sektoren og fjerner risikoen for manglende indbetaling af den moms, der opkræves af de erhvervsdrivende, i det lange løb vil være et effektivt middel til at forebygge afgiftsunddragelse og den deraf resulterende konkurrenceforvridning, der rammer de ærlige erhvervsdrivende.

3. I et brev, som Kommissionens Generalsekretariat modtog den 27. oktober 2003, anmodede den spanske regering om bemyndigelse til - i medfør af artikel 27 i det sjette direktiv - at kunne anvende specielle foranstaltninger i forbindelse med visse leverancer af varer og tjenesteydelser, der vedrører affaldsmaterialer.

4. I overensstemmelse med artikel 27, stk. 3, i det sjette direktiv blev de øvrige medlemsstater informeret om den spanske anmodning i et brev dateret den 7. november 2003.

5. Den spanske regering ønsker at anvende proceduren for omvendt momspligt i forbindelse med følgende kategorier af leverancer af varer og tjenesteydelser:

- leverancer af metalaffald, både ferro- og ikke-ferrometaller samt levering af tjenester, der vedrører udvælgelse, skæring og trykning af metalaffald

- leverancer af glas-, papir- og papaffald

- leverancer af halvforarbejdede produkter, som stammer fra omforarbejdning af metaller.

6. I sin anmodning forklarer den spanske regering, at foranstaltningen har til formål at forhindre, at sektorens erhvervsdrivende unddrager sig afgifter, navnlig mindre erhvervsdrivende, som på trods af, at de ofte opkræver moms, ikke betaler afgiften videre til myndighederne, og dermed kan tilbyde lavere priser, som udkonkurrerer erhvervsdrivende, der overholder reglerne. At antallet af erhvervsdrivende, der ikke overholder reglerne, er så stort, og omfanget af deres aktiviteter ofte er beskedne, gør det særligt vanskeligt for skattemyndighederne at gennemføre en effektiv kontrol i sektoren.

7. Den foreslåede foranstaltning vil give Spanien mulighed for at udpege modtageren af affaldsmateriale (og de dermed forbundne tjenester) som den afgiftspligtige. I overensstemmelse med bestemmelserne i artikel 17, stk. 2, litra a), i direktiv 77/388/EØF vil modtageren af affaldsleverancer kunne fradrage den afgift, der skal betales for sådanne leverancer. Omfanget af anvendelsen af proceduren for omvendt momspligt bestemmes af, hvilken form for varer der er tale om.

8. Den pågældende foranstaltning skal først og fremmest betragtes som et tiltag, der tager sigte på at forebygge afgiftsunddragelse i affaldsgenbrugssektoren, såsom manglende indbetaling af faktureret moms fra erhvervsdrivende, der foretager indsamling, sortering og simpel omforarbejdning af affaldsmateriale, og som derefter ikke kan spores. Foranstaltningen forenkler endvidere arbejdet for skattemyndighederne, som meget ofte har store problemer med at opkræve moms i denne sektor.

9. Foranstaltningen er tilpasset målsætningen, eftersom den ikke skal anvendes på alle afgiftspligtige operationer i sektoren, men kun for specifikke operationer, i forbindelse med hvilke der er tale om betydelige skatteunddragelsesproblemer.

10. Foranstaltningen har ingen negative virkninger for Fællesskabets egne momsindtægter, og det har heller ingen indvirkning på størrelsen af det afgiftsbeløb, der skal erlægges i forbindelse med det endelige forbrug.

11. I sin meddelelse af 7. juni 2000 til Rådet og Europa-Parlamentet om en strategi til forbedring af momssystemet i det indre marked [2] påtog Kommissionen sig at rydde op i det store antal gældende undtagelsesbestemmelser. I visse tilfælde kunne en sådan "oprydning" medføre, at visse specielt effektive undtagelsesbestemmelser blev udvidet til at omfatte samtlige medlemsstater.

[2] KOM(2000) 348 endelig.

12. Kommissionens seneste kontakter til visse nationale myndigheder og repræsentanter for sektoren tyder på, at det vil være nødvendigt at indføre regler, der er specielt tilpasset sektoren med henblik på at sikre en mere retfærdig beskatning af Fællesskabets erhvervsdrivende inden for denne sektor. Kommissionen har til hensigt at udarbejde et forslag om en speciel ordning for affaldsgenbrugssektoren.

13. Kommissionen er enig i, at denne undtagelsesbestemmelse, indtil der kan findes en mere permanent løsning, i betydelig grad imødegår misbrug af momssystemet. Den mener derfor, at det vil være formålstjenligt at anvende denne undtagelsesbestemmelse, indtil en speciel momsordning for affaldsgenbrugssektoren træder i kraft, hvilket bør ske senest den 31. december 2005.

Forslag til RÅDETS BESLUTNING om bemyndigelse af Spanien til at anvende en foranstaltning, der fraviger artikel 21 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [3], særlig artikel 27,

[3] EFT L 145 af 13.6.1977, s. 1. Direktivet er senest ændret ved direktiv 2003/92/EF (EUT L 260 af 11.10.2003, s. 8).

under henvisning til forslag fra Kommissionen [4], og

[4] EUT C nr. ...

ud fra følgende betragtninger:

(1) I medfør af artikel 27, stk. 1, i det sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

(2) I et brev, der blev registreret af Kommissionens Generalsekretariat den 27. oktober 2003, anmodede den spanske regering om at kunne anvende særlige afgiftsforanstaltninger inden for affaldssektoren.

(3) De øvrige medlemsstater blev informeret om den spanske anmodning den 7. november 2003.

(4) Hensigten med den pågældende undtagelsesforanstaltning er at give Spanien mulighed for at kunne udpege modtageren af specifikke leverancetyper som afgiftspligtig. I henhold til artikel 17, stk. 2, litra a), i direktiv 77/388/EØF kan modtageren af affaldsleverancer fradrage den afgift, der skal betales for sådanne leverancer. Dette tiltag vil mindske de problemer, som skattemyndighederne har med momsinddragelse i denne sektor.

(5) Den pågældende foranstaltning skal først og fremmest betragtes som et tiltag, der tager sigte på at forebygge afgiftsunddragelse i affaldsgenbrugssektoren, såsom manglende indbetaling af faktureret moms fra erhvervsdrivende, der foretager indsamling, sortering og simpel omarbejdning af affaldsmateriale, som derefter ikke kan spores. Foranstaltningen vil endvidere også forenkle skattemyndighedernes arbejde.

(6) Foranstaltningen er tilpasset målsætningen, eftersom den ikke skal anvendes på alle afgiftspligtige operationer i sektoren, men kun for specifikke operationer, i forbindelse med hvilke der er tale om betydelige afgiftsunddragelsesproblemer.

(7) Den 7. juni 2000 offentliggjorde Kommissionen en strategi med henblik på at forbedre momssystemet på kort sigt. Heri påtog Kommissionen sig at strømline det store antal nuværende undtagelsesbestemmelser. I visse tilfælde kunne en sådan strømlining medføre, at visse specielt effektive undtagelsesbestemmelser blev udvidet til at omfatte samtlige medlemsstater.

(8) Kommissionens seneste kontakter til visse nationale myndigheder og repræsentanter for sektoren tyder på, at det vil være nødvendigt at indføre regler, der er specielt tilpasset sektoren med henblik på at sikre en mere retfærdig beskatning af Fællesskabets erhvervsdrivende inden for denne sektor. Kommissionen har til hensigt at udarbejde et forslag om en speciel ordning for affaldsgenbrugssektoren.

(9) Undtagelsesbestemmelsen bør derfor udløbe samme dato, som en speciel momsordning for affaldsgenbrugssektoren træder i kraft, hvilket bør ske senest den 31. december 2005.

(10) Foranstaltningen har ingen negative virkninger for Fællesskabets egne momsindtægter, og det har heller ingen indvirkning på størrelsen af det afgiftsbeløb, der skal erlægges i forbindelse med det endelige forbrug -

VEDTAGET FØLGENDE BESLUTNING:

Artikel 1

Ved undtagelse fra artikel 21, stk. 1, litra a), i direktiv 77/388/EØF, som formuleret i artikel 28, litra g), bemyndiges Spanien hermed til at udpege modtageren af leverancer varer og tjenesteydelser, som er omhandlet i artikel 2 i denne beslutning, som momspligtig.

Artikel 2

Modtageren af leverancer af varer og tjenesteydelser kan udpeges som afgiftspligtig i følgende tilfælde:

- leverancer af industriaffald, ferrometalaffald og -skrot, rester og andre genbrugsmaterialer bestående af ferro- og ikke-ferrometaller, legeringer heraf, slagger, aske og industriaffald, der indeholder metaller eller metallegeringer, og tjenesteydelser i forbindelse med udvælgelse, skæring, fragmentering og trykning af sådanne materialer

- leverancer af affald af papir, karton eller glas

- leverancer af halvforarbejdede produkter (f.eks. blokke, klumper, plader, stænger, korn, granulat og varmtvalsede stænger i uregelmæssigt oprullede ringe) fra fremstilling, forarbejdning eller smeltning af non-ferrometaller, undtagen blandinger med nikkel.

Artikel 3

Denne beslutning udløber samme dato, som en speciel momsordning for affaldsgenbrugssektoren, der ændrer direktiv 77/388/EØF, træder i kraft, dog senest den 31. december 2005.

Artikel 4

Denne beslutning er rettet til Spanien.

Udfærdiget i Bruxelles, den

På Rådets vegne

Formand